Staat weier om inwoners in kwarantynkamp te toetsDie rondawels is vervalle by die Zithabiseni-kwarantynkamp (Foto: Verskaf) ’n Span privaat mediese diensverskaffers wat deur AfriForum gereël is om mense by die Zithabiseni-kwarantynkamp naby Groblersdal te toets, is toegang tot die perseel geweier. Volgens Ernst Roets, AfriForum se hoof van beleid en aksie, het die burgerregte-organisasie die span gereël om sowat 107 inwoners wat nié deur die staat vir Covid-19 getoets is nie, op die inwoners se eie onkoste te toets. “Nie net is die privaat mediese span toegang geweier en van die perseel af verwyder nie, maar die SAPD het ook versterkings ingeroep om toe te sien dat hulle nie terugkeer nie.” Dít volg nadat die regering vir inwoners gesê het dat hulle nie in hierdie stadium deur die staat getoets kan word nie en steeds in die kwarantynkamp aangehou sal word ten spyte daarvan dat hulle nie weet of hulle die virus het of nie. “Hulle mag ook nie in selfisolasie by hul huise bly of hulleself privaat en op eie onkoste laat toets nie. AfriForum staan inwoners by wat tans teen hul wil in dié kamp aangehou word,” het Roets gesê. Onder dié inwoners is dr. Leon Nel, sy vrou, Melanie, en hul twee kinders. Hulle is hierheen gebring nadat hulle onlangs met vakansie in Mosambiek was – waar hulle vyf weke lank in selfisolasie was en met amptenare van die Suid-Afrikaanse departement van internasionale betrekkinge en samewerking (Dirco) in Mosambiek oor hul terugkeer beraadslaag het. Volgens dr. Nel, ’n veearts, is die geriewe by die kamp glad nie op standaard nie en hy vrees dat hy en sy gesin baie siek kan word. Buks van der Linde se 19-jarige dogter, Skye, is ook tans in die kamp. Volgens Van der Linde was sy dogter Sondagmiddag in trane oor die mediese span wat weggewys is. “Hoekom kan hulle nie net ingaan en die toetse doen en klaarkry nie? Dan kan ’n mens mos wag vir die uitslae, daarna huis toe gaan en verder daar isoleer indien die toets negatief is.” Skye het by familie in Mosambiek gekuier voor sy ook na die kamp gebring is. AfriForum het ’n dringende skrywe aan die ministers van gesondheid en Dirco gestuur oor die haglike omstandighede waarin inwoners van dié kamp moet bly. Die burgerregte-organisasie het ook geëis dat die SAPD gehoor gee aan die gesin se wens om vir die virus getoets te word sodat hulle vrygelaat kan word en hulleself kan isoleer indien nodig. Maroela Media het ook vroeër die week die departement van gesondheid en Dirco genader vir kommentaar, maar het tot nou toe nog geen reaksie ontvang nie. Maroela Media kon ook nie die Zithabiseni-konferensiesentrum in die hande kry nie en sy webwerf is buite werking. “Dít is ’n skreiende skending van mense se basiese vryhede. Hierdie mense is vir alle praktiese doeleindes gevangenes. Nie net voldoen die fasiliteit nie aan die nodige standaarde soos deur die WGO uiteengesit nie, maar word die mense teen hul wil daar gehou – ten spyte daarvan dat hulle nie vir Covid-19 getoets is nie. “Nou word daar boonop vir hulle gesê hulle mag glad nie getoets word nie. Dis ’n drakoniese menseregteskending wat AfriForum in die hof sal beveg,” het Roets gesê. AfriForum het reeds met sy regspan beraadslaag en die saak is op die hofrol van die hooggeregshof in Pretoria geplaas om Woensdag aangehoor te word.